64 Cogitare.

Secundum Ysidorum, *De summo bono,* libro 2, non solum factis, set cogitacionibus delinquimus si illis illicite occurrentibus delectemur. Et sicut filii vipere matrem occidunt, sic cogitaciones nostre nos interrunt. Vnde, Jac. 1[:14-15]: *Vnusquisque temptatur a* propria *concupiscentia sua abstractus, et illectus*. *Deinde concupiscencia cum conciperit, parit peccatum*, etc. Hoc patet de concupiscencia Amnoni in sororem suam, [2] Reg. 13[:1].

Item, Ysidorus, vbi supra, cogitacio praua parit delectacionem. Delectacio, consencionem. Consencio, accionem. Accio, frequentacionem et consuetudinem. Consuetudo, necessitatem. Necessitas, defensionem. Defensio, desperacionem. Ut sic homo quasi quadam catena teneatur astructus. Quasi idem dicit Augustinus 8 *Confessiones.* Vnde, Gen. 6[:5-6]: *Videns Deus quod, cuncta cogitacio* hominis *esset intenta esset ad malum*, *penituit eum* fecisse *hominem*. Nec mirum, quia Ysai. 55[:9] dixit *sicut exaltantur celi a terra*, ita, *cogitationes mee* [*a*] *cogitationibus uestris*. Set celi non recipiunt passiones peregrinas, nec contra hunc sordes, set terra contrahit, et ex se et ex superuenientibus passionibus, sic cogitaciones nostre.

Ideo, sicut celi sunt perpetui, terra vero mutabilis. Sic cogitaciones Dei stabiles, nostre mutabiles, propter quod dicitur, Prou. 15[:5]: *Cogitationes impiorum eradicabuntur*. Nam nisi hortolanus eradicauerit herbas nociuas de horto suo, hortus non purgabitur, quia si superficie tenus abrase fuerint repulabunt. Sic de cogitacionibus nostris. Secundum iura, ecclesia dedicat[a] perdit suam consecracionem si internis contaminetur, precipue si semine aut sanguine polluatur. Sic persona pocius polluitur per suum internis, quam suum exterius, Sap. 1[:3]: *Perverse cogitationes separant a Deo*. Crisostomus, homilia 21, *Super Mattheum*, quod ad modum corpus aerem sumens purum sanus erit, sic anima est sapiencior bonis in morando cogitacionibus. Sicut econtra videmus quod oculus versans in fumo lacrimabitur, set in aere subtili acucior faciet, sic est anima. Vnde, Augustinus, *Epistola* decima, non potest fieri ut habeat mala facta qui habet bonas cogitaciones, quia facta[[1]](#endnote-1) de cogitacione procedunt.

¶ Exemplum, quicquid fit per prouincias emanat de palacio imperatoris, sic quod fit per membra procedit a missione cogitacionis. Narrat Valerius, libro 8, quod Thales Millesius interrogatus an facta hominum laterent deos. Nec cogitata, inquit. Vnde et sancti viri omnia gerebant in conspectu Dei fieri iudicabunt. Vnde, dixit Elias [3] Reg. 17[:1]: *Vivit Dominus, in cuius conspectu sto.* Psal. [18:15]: *Meditatio* mea *in conspectu tuo.* Hic videt homo suas cogitaciones proprias, set in futuro videbit cogitaciones alienus.

¶ Nota quod cogitare de peccato non est peccatum absolute loquendo, set delectari turpiter in cogitando uel consentire in delecionem fedam.

¶ Exemplum videre rem fedam non facit hominem fedum, set tangere et inherere fedis.

¶ Item, exemplum artificiale tangere carbonem ignitum et cito dimittere non exurit, set si quiescat in manu, sic morosa cogitacio facit hominem captiuum.

¶ Exemplum, captus per capillos, id est, cogitatus firmiter tenetur, figura 2 Reg. 18[:9], Absolon herens quercui per crines occiditur.

¶ Item, calor candele, quamuis non consummat parietem, tamen denigrat, Thren. 4[:8]: *Denigrata est super carbones facies eorum.*

¶ Qui plus de humore mauet in cribro si furfur fuerit admixtum, Eccli. 27[:5]: *Sicut percussura cribri remanebit pulvis, sic* aporiacio *hominis in cogitatu* ipsius. Obsistendum est primis motibus ne inualescant, quia difficilius eicitur quam non admittitur hospes.

¶ Nam secundum metricum, Hostis non ledit nisi cum temptatus obedit. Est leo si cedit; si non, quasi musca recedit. Ideo, dicitur in Psal. [100:8]: *In matutino,* id est, in primo ortu, *interficiebam* /f.20ra/ *omnes peccatores terre*, id est, malas cogitaciones.

¶ Exemplum in natura et in arte. Pignei apud Indiam destruunt ova gruum in nidis suis, ne grues inualescant contra eos.

Exemplum ad hoc in *Fabulis* Aesopi, canicula mutuo recepit ab alia canicula cubiculum suum donec peperisset. Post partum excusauit se per maturitatem catulerum. Tandem adultis catulis restitit fortiter. Sic est de cogitatu si inualescat.

Ergo, principiis obsta, sero medicina paratur cum mala per longas conualuerunt moras. Ne si forte minora radicentur, introducant maiora. Ad instar quo paruuli latrunculi intrant per rimas et fenestras, ut sic per eos ostiis apertis introducantur maiores latrones.

De cogitacionibus vide supra plus, capitulo [47] Capillus.

1. facta ] *add*. est F.128. [↑](#endnote-ref-1)